
	Πώς η ιστορική μνήμη και αφήγηση μετασχηματίζονται σε εικαστική
 και συγγραφική δημιουργία
Στο Σπίτι της Κύπρου

Την Τρίτη 17 Απριλίου 2018 πραγματοποιήθηκε στο Σπίτι της Κύπρου, εκδήλωση για την προφορική ιστορία με αφορμή το εικαστικό έργο της Κλάρας Ζαχαράκη-Γεωργίου, «Πώς η ιστορική μνήμη και αφήγηση μετασχηματίζονται σε εικαστική και συγγραφική δημιουργία».
Η εκδήλωση ξεκίνησε με την εισήγηση του σκηνοθέτη Αλέξανδρου Φασόη, με θέμα: «Η μεθοδολογία της προφορικής ιστορίας: θεμέλια, στόχοι και προοπτικές στην ψηφιακή εποχή». Ο κ. Φασόης μίλησε για την επίσημα αναγνωρισμένη επιστήμη της Προφορικής Ιστορίας, την ιστορία και την καταγωγή, αλλά κυρίως τη σημασία της στην ιστοριογραφική επιστήμη και τον ρόλο της στη σύγχρονη κοινωνία. Έκανε ένα σύντομο οδοιπορικό στην πορεία της Προφορικής Ιστορίας στην Ελλάδα και το εξωτερικό, με πλούσια παραδείγματα για τη μεθοδολογία της και την αξιοποίησή της. Ο ομιλητής υπογράμμισε ότι «η Προφορική Ιστορία αποτελεί έναν πυλώνα της ιστοριογραφικής επιστήμης και μαζί με την Ακαδημαϊκή Ιστορία και τη Δημόσια Ιστορία, μοιράζονται, καταγράφουν, αρχειοθετούν και εξασφαλίζουν την μελλοντική ιστοριογράφηση».
Στη συνέχεια προβλήθηκε οπτικοακουστικό υλικό με τον τίτλο «Η διαδρομή της Κλάρας Ζαχαράκη-Γεωργίου, ως παράδειγμα έρευνας: ‘Από την Προφορική Ιστορία στην Εικαστική Δημιουργία’», με την ταυτόχρονη αφήγηση της ίδιας της εικαστικού.
Το οπτικοακουστικό δρώμενο το οποίο ήταν σε σκηνοθεσία και πρωτότυπη μουσική σύνθεση του Αλέξανδρου Φασόη αποτελείτο από 4 μικρές ταινίες, οι οποίες παρουσίασαν το έργο της Κλάρας Ζαχαράκη-Γεωργίου. Οι ταινίες κατέγραφαν τις θεματικές ενότητες που περιέγραφε στην αφήγησή της η εικαστικός.
Κύριο χαρακτηριστικό της εκδήλωσης αποτέλεσε ο συνδυασμός της Προφορικής Μαρτυρίας μιας δημιουργού, που έζησε σημαντικές στιγμές της Γερμανικής Κατοχής στην Αθήνα, ως παιδί, και έπειτα, ενήλικη πλέον, βρέθηκε στη δίνη των γεγονότων της μαρτυρικής Κύπρου, όπου και ζει τις τελευταίες δεκαετίες. Όπως είπε ο κ. Φασόης «η Κλάρα Ζαχαράκη-Γεωργίου, μέσα από το συγγραφικό της έργο, αλλά κυρίως την πλούσια και αποκαλυπτική εικαστική της παραγωγή έχει κατορθώσει να μετασχηματίσει, δημιουργικά, τις μνήμες και τα ιστορικά συμβάντα που έζησε, σε γνήσιο έργο ελπίδας και εγκαρτέρησης».

